Komunikazzjoni mill-Kummissjoni lill-Kunsill skond l-Artikolu 19(1) tad-direttiva tal-Kunsill 2003/96/KE (titjir privat u għal divertiment) /* KUMM/2006/0742 finali */





[pic] | KUMMISSJONI TAL-KOMUNITAJIET EWROPEJ | Brussel 30.11.2006 KUMM(2006) 742 finali KOMUNIKAZZJONI MILL-KUMMISSJONI LILL-KUNSILL skond l-Artikolu 19(1) tad-Direttiva tal-Kunsill 2003/96/KE (titjir privat u għal divertiment) 1. INTRODUZZJONI Skond l-Artikolu 19(1) tad-Direttiva tal-Kunsill 2003/96/KE[1] li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (minn hawn ‘il quddiem imsejħa “id-Direttiva dwar it-Taxxa fuq l-Enerġija” jew “id-Direttiva”), flimkien mad-dispożizzjonijiet previsti fid-Direttiva, b’mod partikolari l-Artikoli 5, 15 u 17 tagħha, il-Kunsill, jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru biex jintroduċi iktar eżenzjonijiet fiskali jew tnaqqis fiskali għall-kunsiderazzjonijiet politiċi speċifiċi. Il-Kummissjoni għandha teżamina r-rikjesti. Wara għandha jew tippreżenta proposta lill-Kunsill jew inkella għandha tinforma lill-Kunsill bir-raġunijiet għalxiex ma pproponietx l-awtorizzazzjoni ta’ tali miżura. Fi ħdan qafas usa’ tar-reviżjoni tad-derogi fid-Direttiva dwar it-Taxxa fuq l-Enerġija li jiskadu sa tmiem l-2006, Franza, il-Portugall, ir-Renju Unit, Malta u l-Iżvezja ssottomettew rikjesta għall-awtorizzazzjoni biex jidderogaw mill-2007 ‘l quddiem mid-dispożizzjonijiet tad-Direttiva dwar it-Taxxa fuq l-Enerġija għall-fjuwil użat għat-titjir privat u għal divertiment, jiġifieri navigazzjoni bl-ajru mhux koperta mill-eżenzjoni obbligatorja prevista fl-Artikolu 14(1) tad-Direttiva dwar it-Taxxa fuq l-Enerġija. Dawn l-ittri ġew irreġistrati mad-Direttorat Ġenerali għat-Tassazzjoni u l-Unjoni Doganali[2]. L-iskop ta’ din il-Komunikazzjoni huwa li tinforma lill-Kunsill dwar ir-raġunijiet għalxiex il-Kummissjoni ma pproponietx tali awtorizzazzjoni. 2. SOMMARJU TAR-RIKJESTA 2.1. Ir-rikjesta Franċiża Franza tixtieq tapplika eżenzjoni sħiħa mit-taxxa għall-fjuwil użat għat-titjir privat u għal divertiment. L-għan tal-miżura huwa li tikkumpensa l-konsegwenzi negattivi għas-settur li jinħolqu minħabba ż-żieda fil-prezzijiet u fuq in-naħa l-oħra, li tippreserva l-politiki nazzjonali orjentati biex jorganizzaw it-territorju billi tkun evitata konċentrazzjoni tal-kumpaniji madwar r-reġjun Pariġin. Ir-rikjesta tipprevedi l-31 ta’ Diċembru 2012 bħala d-data tat-tmiem. 2.2. Ir-rikjesta Portugiża Il-Portugall jixtieq japplika eżenzjoni sħiħa mit-taxxa għall-fjuwil użat għat-titjir privat u għal divertiment. L-iskop tal-miżura huwa li jkun evitat il-piż amministrattiv li jinħoloq minħabba l-ħtieġa li tiġi implimentata sistema kumplessa ta’ kontroll relatata mal-bidla għat-trattament fiskali standard. Ir-rikjesta tipprevedi l-31 ta’ Diċembru 2012 bħala d-data tat-tmiem. 2.3. Ir-rikjesta tar-Renju Unit Ir-Renju Unit jixtieq japplika eżenzjoni mid-dazji tas-sisa fuq il-fjuwil użat għall-iskop ta’ titjir privat u għal divertiment. Kieku l-użu privat ta’ fjuwil għall-ġettijiet ikun eżentat mid-dazji u l-petrol użat fl-avjazzjoni jkun taxxabbli b’rata mnaqqsa ta’ nofs ir-rata tat-taxxa għall-petrol biċ-ċomb. Ir-Renju Unit isostni li hemm benefiċċji minimi mill-bidla għat-trattament fiskali standard meta mqabbla ma’ l-ispejjeż u l-konsegwenzi l-oħra assoċjati ma’ l-iskadenza tad-deroga. Għalhekk il-għan prinċipali tal-miżura huwa li jkunu evitati spejjeż ta’ tranżizzjoni. B’mod partikolari, ir-Renju Unit jenfasizza l-ispejjeż ta’ konformità fuq il-fornituri tal-fjuwils użati fl-avjazzjoni u fuq l-industrija u jenfasizza l-ispejjeż amministrattivi u d-diffikultajiet fl-infurzar għall-amministrazzjoni assoċjati ma’ l-iskadenza tad-deroga. Ir-Renju Unit ikompli jispjega l-effetti negattivi kemm fuq is-settur tat-titjir privat u għal divertiment kif ukoll fuq ħafna negozji żgħar assoċjati miegħu. Barra minn hekk, dan iġib żieda fl-ispiża għat-taħriġ li tista’ twassal biex it-tendenza tkun li l-bdoti jibdew jitħarrġu fl-Istati Uniti. Barra minn hekk, it-tneħħija tad-deroga kieku żżid il-kwistjonijiet ta’ sikurezza jekk l-utenti tiġihom it-tentazzjoni li jużaw petrol bla ċomb minflok il-petrol għall-użu fl-avjazzjoni. Fuq in-naħa l-oħra, ir-Renju Unit jiġbed l-attenzjoni fuq id-dħul insinifikanti u l-benefiċċju żgħir f’termini ta’ emissjonijiet tal-karbonju ffrankati assoċjati ma’ l-introduzzjoni tat-trattament fiskali ġenerali. Ir-rikjesta tipprevedi l-31 ta’ Diċembru 2011 bħala d-data tat-tmiem. 2.4. Ir-rikjesta Maltija Malta tixtieq tapplika eżenzjoni sħiħa mit-taxxa fuq il-fjuwil għall-ġettijiet u l-petrol għall-użu fl-avjazzjoni użat għat-titjir privat u għal divertiment b’destinazzjoni barra ‘l pajjiż. L-iskop tal-miżura huwa li tippromwovi l-iżvilupp tas-settur u s-servizzi assoċjati li għandhom okkorrenza fit-turiżmu speċjalizzat. Skond Malta, il-vantaġġ komparattiv tagħha f’dan il-qasam qed jittiekel mill-kompetizzjoni qawwija mill-operaturi bbażati f’pajjiżi mhux Ewropej li mhumiex suġġetti għal-leġiżlazzjoni Komunitarja dwar is-sisa. Barra minn hekk, Malta tikkunsidra li l-miżura kieku ma tkunx ta’ detriment għall-funzjonament tajjeb tas-suq intern lanqas m’hi se tirriżulta fi xkiel għall-kompetizzjoni, minħabba l-pożizzjoni ġeografika tagħha u l-kontrolli rigorużi li jeżistu sabiex tkun żgurata l-applikazzjoni kif suppost tal-miżura. Ir-rikjesta tipprevedi l-31 ta’ Diċembru 2012 bħala d-data tat-tmiem. 2.5. Ir-rikjesta Żvediża L-Iżvezja tixtieq tapplika eżenzjoni sħiħa mit-taxxa għall-fjuwil u l-petrol għall-ġettijiet użati għat-titjir privat u għal divertiment. L-Iżvezja tirreferi għat-territorju estiż tagħha u ż-żoni kbar b’popolazzjoni baxxa partikolarment fit-tramuntana u tikkunsidra li mezz tat-trasport u infrastruttura li jiffunzjonaw tajjeb huma essenzjali sabiex jinżammu l-opportunitajiet għar-reġjuni kollha fl-Iżvezja u jkunu parti mit-tkabbir ekonomiku. Distanzi twal għall-funzjonijiet pubbliċi meħtieġa mhumiex rari, partikolarment fil-partijiet interni ta’ l-Iżvezja tat-tramuntana. Barra minn hekk, l-Iżvezja tikkunsidra li eżenzjoni tat-taxxa għall-fjuwils avjatiċi għat-titjir privat twassal għal navigazzjoni bl-ajru iktar frekwenti li għandha effett pożittiv fuq it-tagħrif dwar in-navigazzjoni bl-ajru u r-rieda li jitwettqu missjonijiet ċivili ta’ sorveljanza. Barra minn hekk, skond l-Iżvezja, din tinvolvi piż amministrattiv estensiv għall-awtoritajiet tat-taxxi biex jamministraw it-tassazzjoni tal-fjuwil għat-titjir privat u għal divertiment. Fl-opinjoni ta’ l-Iżvezja, l-amministrazzjoni hija wkoll ikkumplikata minħabba l-fatt li ħafna drabi matul il-ġurnata, l-iskop ta’ l-istess ajruplan jista’ jinbidel minn wieħed privat għal ieħor kummerċjali. Ir-rikjesta tipprevedi l-31 ta’ Diċembru 2012 bħala d-data ta’ tmiem. 3. SFOND TAR-RIKJESTI L-Artikolu 14(1)(b) tad-Direttiva dwar it-Taxxa fuq l-Enerġija jistipula li l-Istati Membri għandhom jeżentaw mit-taxxa l-prodotti ta’ l-enerġija pprovduti għall-użu bħala fjuwil għall-iskop ta’ navigazzjoni bl-ajru għajr titjir privat u għal divertiment. Oriġinarjament, din id-dispożizzjoni daħlet fis-seħħ fl-1993 skond id-Direttiva dwar iż-Żjut Minerali[3]. Għalhekk, it-titjir privat u għal divertiment[4] ma kienx suġġett għall-eżenzjoni obbligatorja stabbilita għall-avjazzjoni kummerċjali (b’mod partikolari minħabba l-obbligi ġuridiċi internazzjonali), lanqas fil-fatt ma kien jibbenefika minn xi vantaġġi fiskali mhux obbligatorji skond id-Direttivi. Bħala riżultat ta’ dan, it-titjir privat u għal divertiment huwa suġġett għal tassazzjoni standard skond rati nazzjonali f’konformità mad-Direttiva sakemm ma tkunx disponibbli deroga partikolari skond l-Artikoli 18, 18a u 19 tad-Direttiva. Bil-għan li t-trasport, l-ambjent u l-politika fiskali tal-Komunità jsiru iktar koerenti, il-Kummissjoni kienet diġà pproponiet li tabolixxi d-derogi in kwistjoni, li bħalissa jinsabu fl-Artikoli 18 u 18a bl-Annessi II u III tad-Direttiva, għall-ewwel darba fl-1996[5]. Sussegwentement, il-Kummissjoni bdiet it-tneħħija gradwali ta’ dawn id-derogi fl-2000 meta ddikjarat li dawn id-derogi għandhom jintemmu mad-dħul fis-seħħ previst tad-Direttiva dwar it-Taxxa fuq l-Enerġija jew, fi kwalunkwe każ, sal-31 ta’ Diċembru 2002 l-iktar tard[6]. Fl-aħħar, id-derogi ġew estiżi sal-31 ta’ Diċembru 2006 u iktar tard ġew inkorporati fid-Direttiva dwar it-Taxxa fuq l-Enerġija (l-Artikolu 18 u l-Anness II) bil-għan li jingħata lok għat-tneħħija gradwali tagħhom bla problemi. L-istess data tat-tmiem intgħażlet għal Malta fil-kuntest ta’ l-adeżjoni tagħha mal-Komunità (l-Artikolu 18a u l-Anness III). Fil-Komunikazzjoni tagħha ta’ Ġunju 2006, Reviżjoni tad-derogi fl-Annessi II u III tad-Direttiva tal-Kunsill 2003/96/KE li jiskadu sa l-aħħar ta’ l-2006 (minn hawn ‘il quddiem imsejħa “il-Komunikazzjoni ta’ l-2006”)[7], il-Kummissjoni ddikjarat li t-trattament fiskali favorevoli tal-fjuwil użat għall-attività in kwistjoni, imqabbel ma’ fjuwil użat għal attivitajiet (ta’ trasport jew divertiment) kumparabbli, m’għandux jiġi mġedded. Fl-istess ħin, il-Kummissjoni stiednet lill-Istati Membri, f’każ li jikkunsidraw li għal kunsiderazzjonijiet speċifiċi ta’ politika deroga oħra għadha meħtieġa, biex jissottomettu rikjesta skond l-Artikolu 19 tad-Direttiva li tiġġustifika kif suppost il-ħtiġijiet tal-politika. 4. EVALWAZZJONI MILL-KUMMISSJONI Il-Kummissjoni tikkunsidra li Franza, il-Portugall, ir-Renju Unit, Malta u l-Iżvezja, sa ċertu punt importanti, sempliċement irrepetew argumenti li diġà huma eżaminati fil-Komunikazzjoni ta’ l-2006 (partikolarment l-ispejjeż għolja ta’ konformità u ta’ amministrazzjoni u r-riskju ta’ frodi relatati ma’ l-iskadenza tad-deroga)[8]. La dawn u lanqas l-argumenti l-iktar iddettaljati u/jew kumplimentari mressqa f’dan l-istadju mhuma validi fl-opinjoni tal-Kummissjoni. Il-Kummissjoni tixtieq tfakkar mill-ewwel li l-Kunsill, li aġixxa b’mod unanimu skond il-proċedura stipulata fl-Artikolu 39 KE, diġà kellu l-opportunità jsib bilanċ bejn il-kunsiderazzjonijiet ta’ politika li jistgħu jkunu favur deroga fil-qasam in kwistjoni, fuq in-naħa waħda, u dawk favur it-tassazzjoni standard fuq in-naħa l-oħra. L-interessi ta’ l-aħħar huma fundamentalment dawk stipulati fl-Artikolu 19(1), it-tielet inċiż, tad-Direttiva u jinkludu l-funzjonament kif suppost tas-suq intern, il-ħtieġa li tkun żgurata kompetizzjoni ġusta u l-politiki Komunitarji dwar is-saħħa, l-ambjent, l-enerġija u t-trasport. Kif imsemmi fil-Komunikazzjoni ta’ l-2006, il-Kunsill għażel minn jeddu, bħala reġim ġenerali, li jissuġġetta t-titjir privat u għal divertiment għal tassazzjoni standard. Kien eskluż mill-eżenzjoni obbligatorja skond l-Artikolu 14(1) tad-Direttiva dwar it-Taxxa fuq l-Enerġija u mhux inkluż fil-lista ta’ għażliet ta’ eżenzjonijiet jew tnaqqis stipulata fl-Artikolu 15 tad-Direttiva. Mill- premessa 23 tad-Direttiva jidher li n-navigazzjoni bl-ajru għajr it-titjir privat u għal divertiment kien eżentat għal raġunijiet partikolari biss, li skond l-istess premessa, ma japplikawx għat-titjir privat u għal divertiment innifsu. Fl-istess waqt, il-Kunsill indika li d-derogi favur l-attività ta’ l-aħħar għandhom ikunu biss ta’ natura temporanja (il-premessa 30 u l-Artikoli 18 u 18a bl-Annessi II u III tad-Direttiva). B’dan l-isfond, m’għandhiex tingħata l-awtorizzazzjoni skond l-Artikolu 19 għal raġunijiet li huma sempliċement inerenti fil-bidla mid-deroga għal tassazzjoni standard. Ovvjament dan japplika għall-piżijiet amministrattivi u l-konformità u/jew id-diffikultajiet fl-infurzar, inklużi kwistjonijiet ta’ sikurezza[9] li jirriżultaw mit-tibdil fih innifsu. Madankollu, dan japplika wkoll għall-konsegwenzi ġenerali ta’ negozju (għas-settur, għal negozji assoċjati, it-turiżmu jew l-industrija tat-taħriġ) li jistgħu jirriżultaw minn tassazzjoni standard ta’ l-attività in kwistjoni, anki fuq perspettiva iktar fit-tul. B’definizzjoni, tali konsegwenzi ġenerali ma jikkorrispondux mal-kunċett ta’ kunsiderazzjonijiet speċifiċi ta’ politika fit-tifsira ta’ l-Artikolu 19 tad-Direttiva dwar it-Taxxa fuq l-Enerġija. L-interessi u l-politiki stipulati fl-Artikolu 19(1), it-tielet inċiż, jopponu bl-istess mod l-għoti ta’ awtorizzazzjoni abbażi tar-raġunijiet imsemmija hawn fuq. Mill-perspettiva tas- suq intern u l-kompetizzjoni ġusta , ta’ min jinnota li minħabba n-natura vera ta’ l-avjazzjoni, it-tlestija tas-suq intern kienet tirrikjedi li jiġu stabbiliti regoli komuni għat-tassazzjoni għall-fjuwil għall-użu fl-avjazzjoni għall-Komunità mill-1993. Tali regoli ġew stabbiliti bħala l-iktar indikatur komuni tal-prattiki eżistenti fl-Istati Membri ta’ l-UE ta’ dak iż-żmien u kienu jinkludu trattament komuni tat-titjir privat u għal divertiment. B’mod iktar ġenerali, l-interessi tas-suq intern u l-kompetizzjoni ġusta jimplikaw li t-tassazzjoni għandha tkun newtra kemm jista’ jkun biex tkun evitata imġiba mmotivata minn kunsiderazzjonijiet fiskali fi ħdan il-Komunità mingħajr fruntieri fiskali. Id-deroga mogħtija lil diversi Stati Membri ma taffettwax dan ir-raġunar. Għandha tkun ikkunsidrata bħala deroga li hija mmirata biex tegħleb id-diffikultajiet inizjali li jistgħu jinqalgħu ma’ l-implimentazzjoni ta’ leġiżlazzjoni ġdida. Meta wieħed jikkunsidra li, fil-prinċipju, il-fjuwil użat għal titjir privat u għal divertiment ilu taxxabbli fil-Komunità mill-1993 u li l-Artikoli 18 u 18a tad-Direttiva dwar it-Taxxa fuq l-Enerġija poġġiet limitu ċar ta’ żmien għad-deroga korrispondenti fi ħdan din id-Direttiva, dawk ir-raġunijiet ta’ natura tranżitorja llum ma jiġġustifikawx awtorizzazzjoni skond l-Artikolu 19 tad-Direttiva. Safejn kwalunkwe telf antiċipat fl-attività kummerċjali (kif sostnew xi wħud mill-Istati Membri kkonċernati mid-deroga) kellu jirrifletti dħul korrispondenti ta’ l-Istati Membri li japplikaw tassazzjoni standard, dan kieku jikkonferma li r-raġunijiet għall-kompetizzjoni ġusta huma kontra awtorizzazzjoni skond l-Artikolu 19 tad-Direttiva, li kieku toħloq xkiel. L-awtorizzazzjoni mitluba kieku tikkontradixxi wkoll il-politiki Komunitarji dwar l-ambjent, l-enerġija u t-trasport , primarjament minħabba li ma tirriflettix b’mod preċiż l-ispejjeż esterni negattivi ta’ attività bħal din. Barra minn hekk, huwa xieraq li jkunu kkunsidrati ċerti argumenti iktar speċifiċi li qajmu xi wħud mill-Istati Membri applikanti. L-ewwelnett, il-Kummissjoni ma tistax taċċetta l-argument imressaq minn Malta. Huwa minnu li t-tassazzjoni armonizzata tista’, f’ċerti każijiet, ikollha effetti fuq il-kompetizzjoni ma’ pajjiżi terzi. Madankollu, dawn diġà tqiesu mill-Kunsill fl-Artikolu 14 tad-Direttiva dwar it-Taxxa fuq l-Enerġija. F’dan ir-rigward, il-Kunsill sab li dawn l-aspetti s’issa jiggarantixxu eżenzjoni fil-każ ta’ navigazzjoni kummerċjali, iżda mhux fil-qasam partikolari kkonċernat mill-komunikazzjoni preżenti, jiġifieri t-titjir privat u għal divertiment (ara l-premessa 23 tad-Direttiva dwar it-Taxxa fuq l-Enerġija). It-tieninett, rigward l-argument Żvediż li jikkonċerna n-natura speċifika tat-territorju ta’ l-Iżvezja u l-ħtieġa għal mezz ta’ trasport u infrastruttura li jiffunzjonaw kif suppost, il-Kummissjoni ma tikkunsidrax li l-eżenzjoni mit-taxxa fuq il-fjuwil użat għan-navigazzjoni bl-ajru hija l-aħjar reazzjoni politika għal argument bħal dan. B’mod iktar ġenerali, ukoll b’referenza għal argumenti relatati ppreżentati mill-Iżvezja (pereżempju, ir-rieda li jitwettqu missjonijiet ċivili ta’ sorveljanza) u għall-argumenti magħmula minn Franza rigward l-iżvilupp reġjonali, il-Kummissjoni tixtieq tenfasizza li huma jirrelataw mat-tħassib tal-politiki nazzjonali primarjament ta’ natura reġjonali u li dawn jistgħu, fl-opinjoni ta’ Stat Membru, jiġġustifikaw appoġġ pubbliku korrispondenti. Madankollu, hemm mezzi li jappoġġjaw għanijiet bħal dawn li huma iktar adatti, kemm fin-natura tagħhom kif ukoll fl-ambitu tagħhom, mingħajr ma jintlaqtu l-interessi Komunitarji msemmija hawn fuq, minn eżenzjoni anomala mit-taxxi armonizzati. B’konsegwenza ta’ dan, it-tħassib ġenerali msemmi li tqajjem minn Franza u l-Iżvezja ma jistax jiġġustifika l-awtorizzazzjoni mitluba. Fl-aħħarnett, il-Kummissjoni ma tistax taċċetta l-argument ta’ proporzjonalità mqajjem mir-Renju Unit. Il-punt tat-tluq ta’ dan l-argument huwa d-deroga temporanja mogħtija skond l-Artikolu 18 li hu f'kunflitt b’mod dirett mal-fatt li l-leġiżlatur tal-Komunità, billi jaġixxi skond l-Artikolu 93 KE, stipula tassazzjoni standard bħala l-punt tat-tluq. Dan ipoġġi wkoll f’perspettiva tajba argument relatat magħmul mir-Renju Unit, li l-benefiċċji ta’ l-ambjent ta’ bidla għal tassazzjoni standard se jkunu limitati. Is-sempliċi fatt li l-konsum ġenerali minn titjir privat u għal divertiment jista’ ma jaqbiżx ċerti limiti jfisser sempliċement li l-firxa ta’ l-eżenzjoni hija limitata. Ma jfissirx li l-proporzjonalità kieku tirrikjedi trattament inekwu għal trasport jew attivitajiet ta’ divertiment kumparabbli. Barra minn hekk, lanqas il-fatt li l-implimentazzjoni tista’ teħtieġ xi ftit sforz żejjed, ma huwa deċiżiv. Hija fin-natura ta’ l-amministrazzjoni fiskali li l-ispejjeż ta’ implimentazzjoni jistgħu jvarjaw fl-oqsma varji, u dan ma jimplikax kunsiderazzjonijiet speċifiċi ta’ politika li kieku jeħtieġu jitqiesu fil-kuntest ta’ l-Artikolu 19 tad-Direttiva. 5. KONKLUżJONI Kollox ma’ kollox, il-Kummissjoni tikkunsidra li l-Istati Membri applikanti ma ppreżentawx xi kunsiderazzjonijiet speċifiċi ta’ politika li kieku jiġġustifikaw il-ħtieġa għal iktar derogi mil-leġiżlazzjoni maħruġa diġà mill-UE b’unanimità f’żewġ okkażżjonijiet u li kieku tiġġustifika l-eżistenza ta’ miżura fiskali li tikkontradixxi b’mod ċar diversi politiki Komunitarji. L-Istati Membri kkonċernati kellhom biżżejjed żmien biex jaġġustaw għas-sitwazzjoni l-ġdida meta wieħed iqis li din id-deroga u derogi simili kienu għad-diskussjoni fil-Komunità ta’ l-anqas mill-1996 u l-Kummissjoni insistiet ripetutament dwar il-ħtieġa li jinqatgħu gradwalment. Dan hu validu bl-istess mod għal Malta li fil-każ tagħha, il-limitu ta’ żmien għad-deroga skond l-Artikolu 18a tad-Direttiva dwar it-Taxxa fuq l-Enerġija kien stipulat b’tali mod li jikkoinċidi mal-limitu ta’ żmien stipulat għal derogi simili disponibbli dak iż-żmien għal xi wħud mill-ħmistax-il Stat Membru eżistenti. Jekk l-iskadenza tad-deroga tikkawża diffikultajiet f’ċirkostanzi speċifiċi u partikolari ħafna, u bil-kundizzjoni li jirrispettaw il-liġi Komunitarja f’kull aspett[10], l-Istati Membri jistgħu jadottaw miżuri mmirati biex itaffu l-problemi ta’ tranżizzjoni għas-sistema ta’ tassazzjoni standard. Għalhekk, il-Kummissjoni tikkonkludi li l-kundizzjonijiet stipulati fl-Artikolu 19 mhumiex sodisfatti. Konsegwentement, il-Kummissjoni ma tipproponix l-awtorizzazzjonijiet mitluba. [1] Id-Direttiva 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (ĠU L 283, 31.10.2003 p. 51; Id-Direttiva kif emendata mid-Direttivi 2004/47/KE u 2004/75/KE (ĠU L 157, it-30 ta’ April 2004, p. 87 u p.100). [2] L-ittri ġew irreġistrati fis-16 ta’ Ottubru 2006 (Franza, il-Portugall, ir-Renju Unit u Malta) u fil-31 ta’ Ottubru 2006 (l-Iżvezja) [3] Id-Direttiva tal-Kunsill 92/81/KE tad-19 ta’ Ottubru 1992 dwar l-armonizzazzjoni ta’ l-istrutturi tad-dazji tas-sisa fuq iż-żjut minerali (ĠU L 316, 31.10.1992); Id-Direttiva rrevokata flimkien mad-Direttiva tal-Kunsill 92/82/KEE tad-19 ta’ Ottubru 1992 dwar l-approssimazzjoni tar-rati tad-dazji tas-sisa fuq iż-żjut minerali mill-31 ta’ Diċembru 2003 permezz tad-Direttiva tal-Kunsill 2003/96/KE. [4] Titjir privat u għal divertiment huwa definit bħala “l-użu ta’ ajruplan minn sidu jew il-persuna fiżika jew ġuridika li jgawdi mill-użu tiegħu permezz ta’ kiri jew mezzi oħra, għall-iskopijiet oħra mhux kummerċjali u b’mod partikolari dak li ma għandux x’jaqsam ma’ ġarr ta’ passiġġieri jew oġġetti jew fornitura ta’ servizzi bil-ħlas jew għall-iskopijiet ta’ awtoritajiet pubbliċi”. [5] COM (1996) 549 ta’ l-14 ta’ Novembru 1996. [6] COM (2000) 678 tal-15 ta’ Novembru 2000. [7] COM(2006) 342 tat-30 ta’ Ġunju 2006 Reviżjoni tad-derogi fl-Annessi II u III tad-Direttiva tal-Kunsill 2003/96/KE li jiskadu sa l-aħħar ta’ l-2006. [8] Ara l-Komunikazzjoni ta’ l-2006, sub 2.2.1. [9] Rigward aspetti ambjentali u ta’ sikurezza, dawn huma indirizzati f’leġiżlazzjoni korrispondenti. Mhumiex relatati mar-regoli tad-Direttiva dwar it-Taxxa fuq l-Enerġija. [10] Inkluż, b’mod partikolari, ir-regoli tat-Trattat dwar l-għajnuna mill-Istat.